Dimineață de coșmar, marți, pentru sute de oameni, la metrou, în București. Aceștia au fost blocați pe peroane din cauza unei defecțiuni. Au așteptat zeci de minute pentru venirea trenurilor.
Bucureștenii care s-au îndreptat marți dimineață către locul de muncă sau către cursurile școlare au avut de înfruntat importante întârzieri dacă au ales să călătorească în subteran.
Conform unui anunț de la Metrorex, circulaţia trenurilor de metrou pe Magistrala 2 Berceni – Tudor Arghezi se desfășoară și în prezent la un interval de 6 minute. De vină sunt o serie de defecţiuni apărute în sistemul de automatizare a traficului, se arată într-un comunicat.
“Metrorex anunţă că circulaţia trenurilor de metrou pe Magistrala 2 se desfăşoară momentan la un interval de 6 minute. Echipele noastre tehnice intervin pentru remedierea unor defecţiuni apărute la sistemul de automatizare a traficului.
Vă prezentăm scuze pentru inconvenientul creat şi vă asigurăm că depunem eforturi pentru a reveni la intervalul normal de circulaţie de 4 minute, specific pentru orele de vârf”, spun reprezentaţii companiei, pe site-ul oficial.
În urmă cu o lună, tot la o oră de vârf, a fost raportat un alt incident la metrou pe aceeași Magistrală 2, dar Berceni-Pipera. Aici, la stația Piața Unirii 2 ușa de acces a unui tren s-a defectat.
Imediat, după solicitări de la presă, compania Metrorex a transmis că în jurul orei 8:35 la stația Piața Unirii 2 într-un tren care circula în direcția Pipera, un călător a forțat o ușă a garniturii, aceasta nemaiputând fi închisă.
Ulterior, pentru siguranța călătorilor, mecanicul i-a debarcat din tren. Garnitura a fost retrasă în depou, pentru remediere. Pasagerii afectați au fost preluați în scurt timp cu următorul tren sosit la peron, a precizat Metrorex.
Incidentul s-a produs la o oră intens circulată, când cetățenii se duceau la serviciu pe cea mai aglomerată magistrală a metroului bucureștean. Zeci de minute a fost haos la Piața Unirii 2.